ZAPISNIK 

20. sjednice Vijeća Mjesnog odbora Trnovčica, Trnovčica 2a

održane 30. siječnja 2023.

s početkom u 18,00 sati
NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.


Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 20. sjednicu Vijeća Mjesnog odbora Trnovčica.


Bez rasprave, jednoglasno (7 „za“)  Vijeće prihvaća tekst Zapisnika 19. sjednice, održane 19.  prosinca 2022., bez izmjena.

Predsjednik daje na glasovanje dnevni red koji je upućen uz poziv za 20. sjednicu Vijeća Mjesnog odbora Trnovčica, uz dopunu s tri nove točke dnevnog reda, nakon čega je predloženi dnevni red, jednoglasno prihvaćen (7 „za“) i glasi:

DNEVNI RED

1. Prijedlog Programa rada Vijeća Mjesnog odbora Trnovčica za 2023. – donošenje

2. Prijedlog financijskog plana Mjesnog odbora Trnovčica za 2023. – donošenje

3. Prijedlog građana vezan za raspolaganje zemljištem u vlasništvu Grada Zagreba, na k.č.br. 4363/1 i k.č.br. 4363/2, k.o. Dubrava – očitovanje

4. Prijedlog rješavanja problema prometovanja autobusne linije ZET-a broj 223 – donošenje zaključka

5. Prijedlog čišćenja i održavanja kanalizacije i odvoda oborinskih voda na području Mjesnog odbora Trnovčica - donošenje zaključka
6. Obnova nogostupa na području Mjesnog odbora Trnovčica – donošenje zaključka;

7. Požurnica vezana uz prijedlog izgradnje najsuvremenije optičke mreže za internet i telefon na području Mjesnog odbora Trnovčica – donošenje zaključka
8. Popravak javne rasvjete u Ulici Trnovčica kod kućnih brojeva 67 i 69 – donošenje zaključka
9. Pitanja, prijedlozi i odgovori
Ad 1.
Prijedlog Programa rada Vijeća Mjesnog odbora Trnovčica za 2023.

Predsjednik uvodno obrazlaže temu, a nakon toga svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK
Vijeće donosi Program rada Vijeća Mjesnog odbora Trnovčica za 2023.
Ad 2.
Prijedlog financijskog plana Mjesnog odbora Trnovčica za 2023.

Predsjednik uvodno obrazlaže temu, a nakon toga svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK


Vijeće donosi Financijski  plan Mjesnog odbora Trnovčica za 2023.
Ad. 3. Prijedlog građana vezan za raspolaganje zemljišta u vlasništvu Grada Zagreba, na

k.č.br. 4363/1 i k.č.br. 4363/2, k.o. Dubrava
Predsjednik uvodno informira članove Vijeća s predmetom ove točke dnevnog reda i zajedno sa svim vijećnicama i vijećnicima konstatira da Vijeće u ovom trenutku nema planova za dio k.č.br. 4363/1, K.o. Dubrava, u katastarskom operatu upisane kao korisništvo Grada Zagreba, kojoj odgovaraju dijelovi zemljišnoknjižnih čestica zk.č.br. 3574/1 i zk.č.br. 3574/2, obje K.o. Resnik, u zemljišnoj knjizi upisanih kao vlasništvo Grada Zagreba, uz naglasak da nadležno tijelo Grada Zagreba treba dodatno razmotriti postoji li za Grad Zagreb neka činjenica koja bi mogla predstavljati zapreku povezanu s raspolaganjem navedenom katastarskom česticom, odnosno postoji li vezano uz navedenu katastarsku česticu strategijski interes za Grad Zagreb.

U raspravi sudjeluju svi nazočni članovi Vijeća.

Vijeće jednoglasno  (7 „za“) donosi

ZAKLJUČAK

O prijedlogu raspolaganja zemljišta u vlasništvu Grada Zagreba

I. Vijeće Mjesnog odbora Trnovčica razmotrilo je zahtjev gdina. Marka Šimovića iz


 Zagreba vezano za prijedlog raspolaganja zemljišta u vlasništvu Grada Zagreba, na


 k.č.br. 4363/1 i k.č.br. 4363/2, k.o. Dubrava.

II.   Vijeće daje očitovanje da u ovom trenutku nema planova za dio k.č.br. 4363/1, K.o.   

  Dubrava, u katastarskom operatu upisane kao korisništvo Grada Zagreba, kojoj   

  odgovaraju dijelovi zemljišnoknjižnih čestica zk.č.br. 3574/1 i zk.č.br. 3574/2, obje 

  K.o. Resnik, u zemljišnoj knjizi upisanih kao vlasništvo Grada Zagreba, uz naglasak  

  da nadležno tijelo Grada Zagreba treba dodatno razmotriti postoji li za Grad Zagreb 

  neka činjenica koja bi mogla predstavljati zapreku povezanu s raspolaganjem 

  navedenom katastarskom česticom, odnosno postoji li vezano uz navedenu 

  katastarsku česticu strategijski interes za Grad Zagreb.

III.   Ovaj Zaključak dostavlja se Vijeću Gradske četvrti Gornja Dubrava na daljnje  

  postupanje.

Ad 4. Prijedlog rješavanja problema prometovanja autobusne linije ZET-a broj 223

Predsjednik uvodno obrazlaže temu uz navođenje kako se prema brojnim dojavama građana učestalo događaju neredovitosti u izvršavanju voznog reda na autobusnoj liniji ZET-a broj 223 (autobusi uopće ne kreću s polaznih stajališta u određenim terminima određenim u voznom redu), jer se autobusi koji trebaju održavati navedenu liniju preusmjeravaju kao zamjenski za potrebe drugih linija na kojima se dogodi kvar autobusa, ne stignu zbog gužve u zadanom roku prometovati od početnog do završnog polaznog stajališta ili slično. O navedenom problemu ovo Vijeće je već donijelo zaključak na 12. sjednici Vijeća Mjesnog odbora Trnovčica, održanoj dana 23. svibnja 2022. godine, ali se u pogledu urednog izvršavanja voznog reda linije 223 nije ništa promijenilo, odnosno vozni red se i nadalje ne izvršava uredno. Svi članovi sudjeluju u raspravi nakon čega Vijeće predlaže da se pozove Zagrebački električni tramvaj da obveze iz voznog reda autobusne linije broj 223 krene uredno izvršavati te podredno predlaže da se prema potrebi korigiraju termini polazaka autobusa s početnih stajališta, kako bi autobusi koji prometuju na liniji broj 223 na vrijeme stizali na ista početna stajališta i i na vrijeme kretali s istih stajališta i na taj način uredno izvršavali obveze iz voznoga reda te samim time omogućili svim korisnicima javnog gradskog prijevoza na liniji broj 223 uredan i pravovremen prijevoz do njihovih odredišta (škola, fakulteta, radnih mjesta, bolnica, ambulanti te drugih odredišta).

Vijeće jednoglasno (7 „za“) donosi

ZAKLJUČAK

O prijedlogu rješavanja problema neredovitog izvršavanja voznog reda ZET-a
I. 
Vijeće Mjesnog odbora Trnovčica razmotrilo je učestale pritužbe građana gdje se ukazuje na neredovitost u izvršavanju voznog reda na autobusnoj liniji ZET-a broj 223 pošto autobusi uopće ne kreću s polaznih stajališta u terminima određenim prema voznom redu te se autobusi koji trebaju održavati navedenu liniju preusmjeravaju kao zamjenski za potrebe drugih linija na kojima se dogodi kvar autobusa i ne stižu zbog gužve u zadanom roku na svoje odredište.

II. 
Predlaže se žurno uspostavljanje redovnog prometovanja autobusne linije broj 223, prema važećem voznom redu iste linije, dakle, bez izostavljanja polazaka i prometovanja autobusa na navedenoj liniji u terminima koji su naznačeni u važećem voznom redu te linije ili da se prema potrebi korigira vozni red koji će se nakon toga uredno izvršavati.

III. 
Ovaj Zaključak dostavlja se Zagrebačkom električnom tramvaju d.o.o. na daljnje postupanje.

Ad. 5. Prijedlog čišćenja i održavanja kanalizacije i odvoda oborinskih voda na području Mjesnog odbora Trnovčica

Predsjednik uvodno informira članove Vijeća s predmetom ove točke dnevnog reda i zajedno sa svim vijećnicama i vijećnicima konstatira kako je potrebno redovito čistiti kanalizaciju i odvode oborinskih voda koji zbog povećane količine oborina i zbog neredovitog održavanja ne mogu prihvatiti navedene količine oborina zbog čega dolazi do povremenih plavljenja podrumskih prostorija i prizemlja obiteljskih kuća na području Mjesnog odbora Trnovčica.

Vijeće jednoglasno  (7 „za“) donosi

ZAKLJUČAK

    o prijedlozima radova na održavanju javnih  zelenih površina

Mjesnog odbora Trnovčica

I. Predlaže se da se u okviru djelatnosti javnih zelenih površina, Plana malih komunalnih akcija Mjesnog odbora Trnovčica u 2023. izvrši redovito čišćenje i održavanje kanalizacije i kanala oborinske odvodnje na području Mjesnog odbora Trnovčica zbog povremenih plavljenja podrumskih prostorija i prizemlja obiteljskih kuća na području Mjesnog odbora Trnovčica.
II. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.
Ad. 6. Obnova nogostupa na području Mjesnog odbora Trnovčica

Predsjednik uvodno informira članove Vijeća s predmetom ove točke dnevnog reda i zajedno sa svim vijećnicama i vijećnicima konstatira da na području Mjesnog odbora Trnovčica velika većina nogostupa nije u dobrom stanju, naime, česte su izbočine, ulegnuća ili mjestimično rupe, no, neki od nogostupa su u nešto lošijem stanju te se stoga predlaže njihova žurna obnova s novim slojem asfalta i prema potrebi zamjena dotrajalih rubnjaka i to kako slijedi u zaključku Vijeća.

U raspravi sudjeluju svi nazočni članovi Vijeća.

Vijeće jednoglasno  (7 „za“) donosi

ZAKLJUČAK

O dopuni prijedloga radova na održavanju nerazvrstanih cesta

Mjesnog odbora Trnovčica

I. Predlaže se da se u okviru djelatnosti održavanja nerazvrstanih cesta u Planu malih komunalnih akcija Mjesnog odbora Trnovčica u 2023. izvedu sanacije udarnih jama na nogostupu  uz Ulicu Trnovčica od zgrade Mjesne samouprave Trnovčica, Ulica Trnovčica 2a, do križanja iste ulice s Ulicom Josipa Stadlera te nogostupu od kružnog toka na Ulici Klin prema sjeveru sve do završetka Ulice Klin.
III. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.
Ad. 7. Požurnica vezana uz prijedlog izgradnje najsuvremenije optičke mreže za internet i telefon na području Mjesnog odbora Trnovčica


Predsjednik usmeno informira članove Vijeća o predmetu rasprave i odlučivanja, uz napomenu kako je Vijeće Mjesnog odbora Trnovčica na svojoj 15. sjednici održanoj 29. kolovoza 2022. godine, već donijelo odgovarajući zaključak o potrebi vrlo žurne izgradnje optičke internetske i telefonske mreže na području Mjesnog odbora Trnovčica, koja do danas nije izgrađena, a koja bi omogućavala znatno veće kapacitete, odnosno brzine internetskog prometa od sadašnjih koje su neopravdano male što znatno usporava građane Trnovčice u ostvarivanju kako poslovnih tako i osobnih ciljeva i interesa te ih stavlja u izrazito diskriminirajući položaj u odnosu na građane drugih dijelova grada Zagreba, koji imaju znatno brže optičke mreže, a plaćaju istu cijenu usluge kao i građani koji žive u Trnovčici. Stoga svi članovi Vijeća jednoglasno traže od nadležnih službi Grada Zagreba da u najkraćem mogućem roku pozovu operatera na žurnu izgradnju najsuvremenije optičke internetske i telefonske mreže na području Vijeća Mjesnog odbora Trnovčica, jer će Vijeće Mjesnog odbora Trnovčica u protivnom biti prisiljeno zatražiti sve druge oblike zaštite korisnika internetske i telefonske mreže od izrazito diskriminatornog ponašanja prema navedenim korisnicima koji žive na području Mjesnog odbora Trnovčica.

Vijeće jednoglasno (7 „za“), nakon svoga zaključka od 29. kolovoza 2022. godine, ponovno radi ubrzanja realizacije traženoga, donosi

ZAKLJUČAK 

O prijedlogu izgradnje optičke mreže za optički internet i telefon na području Mjesnog odbora Trnovčica
I. Predsjednik Vijeća Mjesnog odbora Trnovčica, Ivan Matić usmeno informira članove  o predmetu rasprave i odlučivanja, odnosno o tome kako je od strane građana u više navrata zaprimio upozorenje o potrebi uvođenja optičke mreže za optički internet i telefon na području Mjesnog odbora Trnovčica. Naime, činjenica je da postojeća internetska i telefonska mreža (izgrađena od "sporih bakrenih žica", a ne od "optičkog kabela"), omogućuje vrlo male brzine internetskog i telefonskog prometa što dovodi do nemogućnosti dovoljno  učinkovitog korištenja interneta i telefona kako za građane tako i za gospodarske subjekte na području Mjesnog odbora Trnovčica. Vijeće želi da se građanima omoguće znatno veći kapaciteti, odnosno brzine internetskog prometa od sadašnjih koje su neopravdano male što znatno usporava građane Trnovčice u ostvarivanju kako poslovnih tako i osobnih ciljeva i interesa te ih stavlja u izrazito diskriminirajući položaj u odnosu na građane drugih dijelova grada Zagreba, koji imaju znatno brže optičke mreže, a plaćaju istu cijenu usluge kao i građani koji žive na području Trnovčice.
II. Predlaže se izmjena infrastrukture, kao što je navedeno u točki I.

III. Ovaj Zaključak dostavlja se Hrvatskom Telekomu d.d. na daljnje postupanje.

Ad. 8. Popravak javne rasvjete u Ulici Trnovčica kod kućnih brojeva 67 i 69

Predsjednik uvodno informira članove Vijeća o obavijesti koja je upućena Vijeću Mjesnog odbora Trnovčica od strane građana, o potrebi zamjene žarulja na stupovima javne rasvjete u Ulici Trnovčica, posebice kod kućnih brojeva 67 i 69. S navedenom potrebom zamjene, odnosno popravka javne rasvjete na navedenoj lokaciji su se suglasili svi članovi Vijeća.

Vijeće jednoglasno  (7 „za“) donosi

ZAKLJUČAK

I. Vijeće Mjesnog odbora Trnovčica poziva nadležne službe na popravak javne rasvjete u Ulici Trnovčica kod kućnih brojeva 67 i 69, koji se nalaze na području Mjesnog odbora Trnovčica.
Ad. 9. Pitanja, prijedlozi i obavijesti
Nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.

Završeno u 19,00 sati.


Zapisničar : Ante Maretić





                    

KLASA: 024-08/23-003/229

URBROJ: 251-13-11-5/004-23-2
Zagreb, 30. siječnja 2023.

